कुलदीप: ओ ते ठीक ऐ सर।-पर इस पढ़ाई दा, जेह्ड़ी तुस असें गी करा करदे ओ, कोई फैदा नेईं। तुस असें गी सारे मजमून अंग्रेज़ी च पढ़ांदे ओ। असें गी अंग्रेज़ी औंदी नेईं। तुस प्रौफैसर लोक कलासें च मुट्टे-मुट्टे शब्द बोलियै असें गी डरांदे ओ, असें गी कताबें कन्ने घृणा होई जन्दी ऐ। फ्ही तुस हर साल स्हाड़े इम्तिहान लैंदे ओ। अस इम्तिहान देना नेईं चाह्दे सर। --पर ओह् देने इसलेई जरूरी न जे इम्तिहानें बाद असें गी डिग्रियां मिलदियां न।... ते डिग्रियां? ओह् बड़ियां गै जरूरी न सर की जे बिना डिग्री दे अस भामें लक्ख लीडर बनी जाचै, नौकरी नेईं थ्होंदी। --इस्सै लेई अस हर उस प्रोफैसर गी अपना शत्रु समझने आं जेह्ड़ा असें गी इम्तिहानें च नकल नेईं मारन दिन्दा। आई टैल यू सर... जेकर पढ़ाई दा मौजूदा सिस्टम बदलेआ नेईं जन्दा, तां नकल गी कनूनी बनाई देना चाहिदा। यस सर... कापिंग शुड बी लिगलाईजड।